Emil Hurja

**Emil Edward Hurja** (22. tammikuuta 1892 Crystal Falls, Michigan, Yhdysvallat – 30. toukokuuta 1953 Washington D.C., Yhdysvallat) oli amerikansuomalainen poliittinen vaikuttaja, toimittaja ja kirjailija. Hurja oli uranuurtaja mielipidetiedustelujen käyttämisessä poliittisena välineenä ja Franklin D. Rooseveltin presidenttikauden aikana tehtyjen sosiaalisten ja taloudellisten uudistusten tärkeä taustavaikuttaja. 

Hurja oli suomalaisten siirtolaisten poika, isä Matt Hurja (alun perin *Matti Pitkäkangas*) oli syntynyt 1863 Pitkäkankaalla Evijärvellä. Hän siirtyi Amerikkaan 1866, asettuen asumaan Diamond Laken seudulle Michiganissa. Matt Hurja meni naimisiin neiti Anna Keisarin kanssa 1899 ja oli töissä kaivoksessa. Emil Hurja lähti jo nuorena kotoaan jättäen sinne yksitoista siskoa ja veljeä. Työskenneltyään aluksi eräällä kaivosseudulla. Montanassa hän siirtyi Washingtonin osavaltioon, jossa toimi kirjapainoalalla. Täältä hän lähti Alaskaan. Alaskassa hän ei kuitenkaan löytänyt kultaa, vaan meni sanomalehtialalle satuttuaan näkemään tulipalon ja kirjoitettuaan siitä selostuksen erääseen paikalliseen sanomalehteen. Siitä lähtien hän jäi lehden palvelukseen toimien neljä vuotta lehtialalla. Hän aloitti kirjapaino-oppilaana vuonna 1909, työskenteli postissa ja sekalaisissa töissä samalla kun opiskeli Washingtonin yliopistossa ja oli yliopiston lehden toimittajana. Hänet valittiin collegen edustajana Henry Fordin rauhan laivaan, joka matkusti Eurooppaan. Hänestä tuli Charles A. Sulzerin sihteeri vuonna 1917. Hurja suoritti B.A.-tutkinnon Washingtonin yliopistossa vuonna 1917. 

Hurja tuli 1917 Washingtoniin Alaskan edustajan sihteerinä. He saapuivat Washingtoniin samana päivänä kun Yhdysvaltain kongressille annettiin esitys Yhdysvaltain liittymisestä ensimmäiseen maailmansotaan. Hurjakin liittyi armeijaan, mutta ei joutunut rintamalle, vaan erääseen ilmavoimien harjoitusleiriin Washingtonissa. Hän palveli vänrikkinä, myöhemmin kapteenina Yhdysvaltain ilmavoimissa vuosina 1917–1919. Hän avioitui Gudrun Andersin kanssa 22. kesäkuuta 1919. Hurja työskenteli toimittajana sanomalehtialalla *Daily American* -lehdessä Teksasissa vuosina 1919–1926. Hän työskenteli finanssi- ja kaivosasiantuntijana New Yorkissa vuosina 1927–1931. Hurja oli perustanut New Yorkiin toimiston, jossa hän analysoi kaivososakkeita sijoittajia varten. Hän sovelsi kaivososakkeiden analysointiin käyttämiään menetelmiä myös poliittisiin vaaleihin ja laski ennen vuoden 1932 vaaleja demokraattien mahdollisuudet eri osavaltioissa niin tarkoin, että ne virheet, jotka laskelmissa tulosten tultua tunnetuiksi havaittiin, olivat sellaisia, että ne osoittivat, että hänen järjestelmänsä *Hurja Trend Analysis System* oli järkevä, eikä magiikkaan perustuva. Hurja toimi sitten  demokraattien kansallisessa komiteassa ja oli demokraattien johtomiehen James Farleyn tärkeä avustaja. Hänen suunnitelmiinsa ja laskelmiinsa perustuivat useat New Dealia koskevat toimenpiteet. Hän sai nimen 'Washingtonin suurin mysterio* sen vuoksi, että hänen nimensä nähtiin harvoin julkisuudessa, mutta siitä huolimatta kaikki tiesivät, että hän oli hyvin vaikutusvaltainen. Hurja julkaisi teoksen *History of Presidential Inauguration* (1932)

Hurjan kuva oli [[Time|*Time*-lehden]] kannessa maaliskuussa 1936. Hän toimi demokraattisessa puolueessa 1932–1937 ja vuonna 1933 hänestä tuli puoluejohtaja [[James Farley]]n avustaja. Hänen kirjansa *Westward Ho, Fare Paid* ilmestyi 1937. Vuosina 1937–1939 hän toimi talousanalyytikkona ja vuosina 1939–1945 *Pathfinder''-lehden kustantajana ja päätoimittajana. 

Rooseveltin pyrkimys hallinnon keskittämiseen oli pettymys Hurjalle. Sen vuoksi Hurja siirtyi republikaaniseen puolueeseen ja asettui vuonna 1946 ehdokkaaksi edustajainhuonevaaleissa Michiganista .Häntä ei kuitenkaan valittu. Emil Hurja on haudattu Arlingtonin sotilashautausmaan osastolle 8.

## Palkinnot ja tunnustukset
*Suomen Valkoisen Ruusun ritarikunnan 1. luokan ritarimerkki
*Norjan Pyhän Olavin ritarikunnan kunniamerkki

## Lähteet

## Aiheesta muualla
* Mr. Hurja - Washingtonin suurin mysterio, Helsingin Sanomat, 16.12.1934, nro 339, s. 14, Kansalliskirjaston digitaaliset aineistot
* Yhdysvaltain presidentin oikea käsi. Suomalainen Emil Hurja, Suomen Kuvalehti, 09.02.1935, nro 6, s. 10, Kansalliskirjaston digitaaliset aineistot